多蒙特又玩「老人防線」 想簽VVD
2024年04月30日 19:02
東網電視
更多新聞短片
華基爾雲迪積克只剩下1年合約。(Getty Images)
多蒙特一向簽人眼光獨到,除咗擅於發掘新星之外,亦有能力幫過氣球星搵到第二春,繼借用查頓辛祖,大翻身之後,又準備再向英超球員埋手。根據英國《鏡報》爆料,多蒙特有意羅致利物浦中堅華基爾雲迪積克(VVD),接替另一位防線老將曉姆斯。
35歲嘅曉姆斯將於今夏約滿,但仍然未肯續約,以自由身離隊機會愈來愈大,會方有兩手準備,開始物色新中堅,華基爾雲迪積克成為目標人物之一。即將33歲嘅VVD效力利物浦6年以來,贏盡英超、英足盃、英聯盃、歐聯、世冠盃等錦標,已經無憾,盛傳因為「伯樂」領隊高普將於今夏離隊,呢位荷蘭國腳只剩下1年合約,亦有意走人。
事實上,華基爾雲迪積克年紀唔細,加上曾經受過重傷,身體難以長期應付英超激烈比賽節奏,開始考慮去其他聯賽搵食,引起西甲、意甲、德甲及土耳其球隊關注。以往英超球員加盟多蒙特,都有唔錯發展,包括前利物浦中場安利簡恩,多蒙特吸引VVD加盟可能有優勢。